**Aktiv opfølgning på Grand Solution projekter**

**Fokus på værdiskabelse i opfølgning på Innovationsfondens Grand Solution projekter.**

Baggrund:

Fonden investerer i resultatorienterede projekter med klare problemstillinger, der sigter mod at skabe vækst og beskæftigelse og/eller samfundsværdi.

Med den aftalte struktur for opfølgning (investeringsaftale) har Fonden et stramt fokus på værdiskabelse i projekterne. Dette fokus er omdrejningspunktet for Fondens opfølgning.

Formelle struktur på opfølgningen:

Projektet afholder umiddelbart efter startdato et **konstituerende styregruppemøde** samt **kick-off** for projektet. Projektet aftaler selv hvilket format de ønsker ift. kick-off arrangement.

Projektet afsluttes med et afsluttende møde i styregruppen og aflevering af en **slutrapport + resultatbilag**.

Projektets **styregruppe** skal i projektperioden afholde min. 2 møder årligt. Fondens Investment Manager *kan* deltage i møderne.

En gang årligt afleveres et **årsregnskab** for projektet, samt en **årsrapport + resultatbilag** (1. april), som Fonden skal godkende. Endvidere forbeholder Fonden sig ret til at indkalde projektet til opklarende møder om projektets fremdrift og værdiskabelse – der er ikke en formel struktur for disse møder.

De to styregruppemøder afholdes forår og efterår. De ordinære styregruppemøder har fokus på fremdriften i projektet, og en mulighed for at komme hele vejen rundt om projektet. Endvidere indkalder Fonden dele af den samlede projektportefølje til Annual Investment Review, hvor fokus er på muligheder/udfordringer ift. øget værdiskabelse på tværs af porteføljen.

Til alle møder afleveres i god tid en agenda samt rapport til styregruppens medlemmer. Skabeloner findes på Fondens hjemmeside.

Styregruppemøder:

Styregruppemødet er på højt niveau og varer normalt en time. Agenda for mødet er på fremdrift og værdiskabelse.

Styregruppens rolle og opgave er at sikre fremdrift og fastholde fokus på værdiskabelsen. For at holde fokus på værdiskabelse er det styregruppens (og IMs) opgave at udfordre projektets forudsætninger og antagelser og inddrage viden om væsentlige ændringer i omverden. Projektets parter skal forholde sig til om projektets plan og mål stadig er aktuelle, eller skal justeres.

Formand for styregruppen har ansvar for, at der udfærdiges et referat fra styregruppemødet. Dette referat skal godkendes af alle parter inden 14 dage efter mødet. Når det er godkendt tjener referatet som beslutningsdokument.

Annual Investment Review:

Review er et møde som Fonden afholder med udvalgte projekter i porteføljen. Mødet afholdes i Fonden med deltagelse af repræsentanter fra projektets parter og en bredere kreds af fagpersoner og ledelse fra Fonden. Review er Fondens mulighed for at sammenligne fremdrift og værdiskabelse på tværs af projekter i porteføljen og dykke dybere ned i muligheder/udfordringer mht. øget værdiskabelse i enkelte projekter.

Til reviewet forbereder projektet en præsentation (pitch) af projektet. Kriterier for valg af projekter til review er bl.a. strategisk vigtighed for fonden, projektspecifikke udfordringer/muligheder, temaer o.lign.